CELEX: 32020R1040
Language: bg
Date: 2020-07-15 00:00:00
Title: Регламент (ЕС) 2020/1040 на Европейския парламент и на Съвета от 15 юли 2020 година за изменение на Регламент (ЕС) 2016/1628 във връзка с неговите преходни разпоредби с цел справяне с въздействието на кризата с COVID-19 (текст от значение за ЕИП)

17.7.2020   
               
               
                  BG
               
               
                  Официален вестник на Европейския съюз
               
               
                  L 231/1
               
            
         РЕГЛАМЕНТ (ЕС) 2020/1040 НА ЕВРОПЕЙСКИЯ ПАРЛАМЕНТ И НА СЪВЕТА
         от 15 юли 2020 година
         за изменение на Регламент (ЕС) 2016/1628 във връзка с неговите преходни разпоредби с цел справяне с въздействието на кризата с COVID-19
         (текст от значение за ЕИП)
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 114 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     С Регламент (ЕС) 2016/1628 на Европейския парламент и на Съвета (3) се определят изискванията за граничните стойности за емисиите на газообразни и прахови замърсители и за процедурите за ЕС одобряването на типа на различни категории двигатели с вътрешно горене за извънпътна подвижна техника.
                  
               
                     (2)
                  
                  
                     Датите, които се прилагат за новите гранични стойности за емисиите, обозначени като „етап V“ в Регламент (ЕС) 2016/1628, са определени с цел да се предостави на производителите ясна и подробна информация и да им се осигури достатъчно време за преминаване към етап V, като същевременно се намали значително административната тежест за органите по одобряването.
                  
               
                     (3)
                  
                  
                     Избухването на COVID-19 предизвика смущение във веригата за доставки на критични части и компоненти, което доведе до забавяния за двигателите и техниката, оборудвана с двигатели, които отговарят на по-малко строги гранични стойности за емисиите в сравнение с тези от етап V и които трябва да бъдат пуснати на пазара преди датите, определени в Регламент (ЕС) 2016/1628.
                  
               
                     (4)
                  
                  
                     В резултат от смущението, предизвикано от избухването на COVID-19, е много вероятно производителите на извънпътна подвижна техника, наричани „производители на оригиналното оборудване“ или „ПОО“ в Регламент (ЕС) 2016/1628, да не бъдат в състояние да направят необходимото, така че да спазят определените в посочения регламент срокове за двигателите и техниката, оборудвана с двигатели, които се ползват от преходния период съгласно Регламент (ЕС) 2016/1628, без тези производители да понесат сериозни икономически щети.
                  
               
                     (5)
                  
                  
                     С оглед на сегашните обстоятелства и с цел да се осигури безпрепятственото функциониране на вътрешния пазар, да се предостави правна сигурност и да се избегне потенциално смущение на пазара, е необходимо да се удължи действието на някои преходни разпоредби от Регламент (ЕС) 2016/1628.
                  
               
                     (6)
                  
                  
                     Като се има предвид, че удължаването на действието на преходните разпоредби няма да се отрази върху околната среда, тъй като съответните преходни двигатели вече са произведени, както и фактът, че е трудно да се предвиди колко точно ще траят забавянията, предизвикани от смущението поради избухването на COVID-19, относимите срокове следва да се удължат с 12 месеца.
                  
               
                     (7)
                  
                  
                     Доколкото целта на настоящия регламент, а именно да се удължи действието на някои преходни разпоредби от Регламент (ЕС) 2016/1628, не може да бъде постигната в достатъчна степен от държавите членки, а поради своя мащаб и последици би могло да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз (ДЕС). В съответствие с принципа на пропорционалност, уреден в същия член, настоящият регламент не надхвърля необходимото за постигането на тази цел.
                  
               
                     (8)
                  
                  
                     Поради неотложността, предизвикана от извънредните обстоятелства, причинени от избухването на COVID-19, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз и към Договора за създаване на Европейската общност за атомна енергия.
                  
               
                     (9)
                  
                  
                     Поради това Регламент (ЕС) 2016/1628 следва да бъде съответно изменен.
                  
               
                     (10)
                  
                  
                     С оглед на факта, че преходният период, предвиден в Регламент (ЕС) 2016/1628, за някои подкатегории двигатели изтича на 31 декември 2020 г. и че ПОО е трябвало да произвеждат извънпътна подвижна техника, оборудвана с преходни двигатели от тези подкатегории, до 30 юни 2020 г., настоящият регламент следва да влезе в сила по спешност в деня след публикуването му в Официален вестник на Европейския съюз и следва да се прилага от 1 юли 2020. Това прилагане е обосновано от непредвидимото и внезапно избухване на COVID-19, както и от необходимостта да се гарантира правна сигурност и равно третиране на ПОО, независимо дали произвеждат извънпътна подвижна техника преди или след датата на влизане в сила на настоящия регламент,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Член 58 от Регламент (ЕС) 2016/1628 се изменя, както следва:
            
                        1)
                     
                     
                        параграф 5 се изменя, както следва:
                        
                                    а)
                                 
                                 
                                    втора алинея се заменя със следното:
                                    „За двигателите от подкатегориите на категория NRE, за които посочената в приложение III дата за пускане на пазара на двигатели от етап V е 1 януари 2020 г., държавите членки разрешават удължаване на преходния период и 18-месечния период по първа алинея с още 12 месеца за ПОО с общо годишно производство под 100 бройки на извънпътна подвижна техника, оборудвана с двигатели с вътрешно горене. За целите на изчислението на посоченото общо годишно производство всички ПОО под контрола на едно и също физическо или юридическо лице се считат за един ПОО.“;
                                 
                              
                                    б)
                                 
                                 
                                    трета алинея се заменя със следното:
                                    „За двигателите от подкатегориите на категория NRE, за които посочената в приложение III дата за пускане на пазара на двигатели от етап V е 1 януари 2020 г. и които се използват в подвижни кранове, преходният период и 18-месечният период по първа алинея се удължават с 12 месеца.“;
                                 
                              
                                    в)
                                 
                                 
                                    добавя се следната алинея:
                                    „За двигателите от всички подкатегории, за които посочената в приложение III дата за пускане на пазара на двигатели от етап V е 1 януари 2019 г., с изключение на двигателите, посочени в четвърта алинея, преходният период и 18-месечният период по първа алинея се удължават с 12 месеца.“;
                                 
                              
                  
                        2)
                     
                     
                        в параграф 7 се добавя следната буква:
                        
                                    „г)
                                 
                                 
                                    36 месеца от приложимата дата за пускане на пазара на двигатели по приложение III в случая по параграф 5, пета алинея.“
                                 
                              
                  
         
            Член 2
            Настоящият регламент влиза в сила в деня напубликуването му в Официален вестник на Европейския съюз.
            
            Прилага се от 1 юли 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 15 юли 2020 година.
            
               
                  За Европейския парламент
               
               
                  Председател
               
               D. M. SASSOLI
            
            
               
                  За Съвета
               
               
                  Председател
               
               J. KLOECKNER
            
         
         
            (1)  Становище от 11 юни 2020 г. (все още непубликувано в Официален вестник).
         
            (2)  Позиция на Европейския парламент от 10 юли 2020 г. (все още непубликувана в Официален вестник) и решение на Съвета от 14 юли 2020 г.
         
            (3)  Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (ЕС) № 1024/2012 и (ЕС) № 167/2013 и за изменение и отмяна на Директива 97/68/ЕО (ОВ L 252, 16.9.2016 г., стр. 53).